хумор за Подсъдими
Един зестрогонец се увъртал около дъщерята на крупен бизнесмен. Известно време я успивал със сонети и романси. И ето, че един прекрасен ден, нашият герой се изтупал с костюм и вратовръзка. И отишъл да иска ръката на момичето от нейния баща.
Заможният татко го приел насаме в кабинета си. И започнал:
- Млади човече, ще бъда напълно откровен с Вас! Ако обичате Мими искрено и чисто - имате моята благословия! Ако обаче си правите тайно някакви тънки сметки - ще бъдете разочарован горчиво! Бизнесът ми е пред пълен фалит! Чакат ме и съдебни дела от много клиенти за солидно обезщетение! Съвсем скоро авоарите ми в банката ще бъдат поставени под запор! А частен съдебен изпълнител ще конфискува тази огромна къща, както и лъскавата ми кола! Е?! След всичко, което Ви казах - все още ли желаете да сключите брак с Мими?
Зестрогонецът сложил ръка на сърцето си и възкликнал:
- Боже мой, господине! За толкова безсърдечен ли ме смятате? Нима си мислите, че след всичко, което съдбата Ви е нанесла, аз ще Ви лиша и от единствената Ви дъщеря? Не, и дума да не става!